
Overordnet politikk for åpen vitenskap ved UiT Norges arktiske universitet
Åpen vitenskap handler om fri tilgang til forskning og kunnskapsutvikling for hele samfunnet. Begrepet omfatter blant annet åpne forskningsresultater (publikasjoner og data), åpen utdanning, programvare (kildekode), forsknings- og innovasjonsprosesser, kunstnerisk virksomhet og kunstnerisk utviklingsarbeid. 
UiT har som ambisjon å være nasjonalt ledende på åpen vitenskap og har i sin strategi vedtatt å fremme åpenhet i forskning, utdanning og innovasjon, og utvikle feltet i nært samarbeid med nasjonale og internasjonale samarbeidspartnere. Dette innebærer at:
– UiT skal anerkjenne og verdsette åpen forskningspraksis i vurdering i akademiske karriereløp
Åpenhet i forskningsprosesser og forskningsresultater, herunder kunstnerisk utviklingsarbeid, skal telle positivt i vurdering av forskning ved UiT. UiT oppfordrer alle vitenskapelig ansatte til å opprette en ORCID[endnoteRef:1] for å bidra til å dokumentere og synliggjøre sine forskningsaktiviteter. Med utgangspunkt i NOR-CAM-rammeverket og den europeiske CoARA-koalisjonens anbefalinger, vil UiT sørge for å etterleve forpliktelsene våre i DORA-erklæringen[endnoteRef:2] og ARRA-avtalen.[endnoteRef:3] [1:  Open Researcher and Contributor ID er en internasjonal standard for unik identifisering av forskere og bidragsytere til forsking.]  [2:  The San Francisco Declaration on Research Assessment]  [3:  Agreement on Reforming Research Assessment] 


– UiT skal legge til rette for åpen publisering (open access)
Forskere har frihet til å publisere i de kanalene de selv finner hensiktsmessig. UiT legger til rette for åpen tilgang gjennom flere tiltak, blant annet gjennom vår rettighetsstrategi, som sikrer at alle forskere kan laste opp fulltekster av sine arbeider og få dem tilgjengeliggjort med åpen tilgang i vitenarkiv. UiT vil støtte den formen for publisering som kalles diamant åpen tilgang, dvs. publisering som er gratis både for forfattere og lesere. I tråd med den europeiske Diamond Open Access Action Plan vil UiT prioritere infrastrukturer for åpen publisering som er ledet av forskersamfunnene selv, herunder videreutvikling av Septentrio Academic Publishing.

– UiT skal legge til rette for åpen deling av forskningsdata
Alle forskningsdata ved UiT skal gjøres så transparente og tilgjengelige som mulig, i tråd med FAIR-prinsippene.[endnoteRef:4] UiT slutter seg til Forskningsrådets, EUs og Kunnskapsdepartementets prinsipper for forvaltning av forskningsdata – «Åpen som standard» og «Så åpent som mulig, så lukket som nødvendig». UiT skal videreutvikle sine arkivløsninger for åpne forskningsdata (DataverseNO, TROLLing), samt prioritere opplæring og rådgivning innen kvalitative og sensitive data. UiT skal støtte opp om forskningsinfrastrukturer som baserer seg på åpen kildekode og som styres av faglige hensyn, jf. The Principles of Open Scholarly Infrastructure.[endnoteRef:5] Deltakelse i internasjonale nettverk som EOSC, Research Data Alliance og Dataverse Community skal prioriteres.  [4:  Findable, Accessible, Interoperable, Reusable]  [5:  The Principles of Open Scholarly Infrastructure - The Principles of Open Scholarly Infrastructure] 


–UiT skal legge til rette for åpen utdanning, inkludert bruk og deling av åpne læringsressurser
Åpen utdanning fremmer utdanningskvalitet og tilgang til digitalt fagstoff, og danner dermed grunnlag for kompetanseheving i samfunnet. Åpen utdanning handler blant annet om å gjøre utdanning tilgjengelig for alle gjennom fleksible utdanningsløp og tilgang til læringsressurser tilpasset ulike behov, med digital teknologi i en nøkkelrolle. Videre handler det om å gjøre undervisning til et mer fellesanliggende, hvor kollegaer og studenter kan ta større det i kvalitetsarbeidet. UiT skal iverksette gode systemer for produksjon, deling og gjenbruk av læringsressurser av høy kvalitet, samt fremme kultur for tilgjengeliggjøring av læringsressurser. Ved produksjon av læreverk og annet digitalt undervisningsmateriale, skal åpen lisens (Creative Commons eller tilsvarende) benyttes der det er mulig.  

– UiT skal legge til rette for åpen innovasjon
Åpen innovasjon er innovasjonsprosesser der kunnskapsutvikling skjer på tvers av virksomheter, sektorer og interessentgrupper. Gjennom vår datapolicy legger UiT til rette for at alle sektorer og samfunnet for øvrig kan finne og ta i bruk forskningsdata. UiT skal videreutvikle rutiner og metoder for samarbeid på tvers av sektorer i forbindelse med innovasjonsprosesser.

 – UiT skal legge til rette for involvering og medvirkning fra samfunnsaktører utenfor akademia
Folkeforskning beskriver aktiviteter der enkeltindivider, grupper eller institusjoner som ikke har forskerbakgrunn på ulike måter involveres i forskning og hvor sluttresultatet er ny kunnskap eller innsikt. Resultater fra folkeforskningsprosjekter der UiT er involvert skal gjøres åpent tilgjengelig så langt dette er mulig. 

Relevante prinsipper, retningslinjer, reglement og tiltaksplaner ved UiT. 
· Prinsipper for åpen tilgang til vitenskapelige publikasjoner ved UiT
Beskriver hvordan forskere skal sørge for å gjøre sine publikasjoner åpent tilgjengelige, og hva slags infrastruktur og støttefunksjoner UiT tilbyr for å nå dette målet.
· Prinsipper og retningslinjer for forvaltning av forskningsdata ved UiT
Beskriver hvordan forskere skal forvalte, bevare og dele data så åpen som mulig, og hva slags infrastruktur og støttefunksjoner UiT tilbyr for å nå dette målet.
· Retningslinjer for oppfølging av datahåndteringsplaner ved UiTs enheter
Beskriver hva slags ansvar institusjonen har for å støtte fagmiljøene i deres arbeid med databehandlingsplaner.

· Prinsipper og retningslinjer for produksjon og bruk av digitalt undervisningsmateriale ved UiT
Beskriver hva slags forventninger institusjonen har til forelesere i forbindelse med digital undervisning, og hva slags lisenser som anbefales brukt ved deling av slikt materiale. 
· Reglement om sikring og forvaltning av arbeidsresultater ved UiT
Beskriver rettighetsforhold rundt arbeidsresultater og rettigheter i henhold til UiT sin IPR-policy.
· Retningslinjer for behandling av personopplysninger i forsknings- og studentprosjekt ved UiT
Beskriver UiTs retningslinjer for behandling av personopplysninger i forsknings- og studentprosjekt.
· Tiltaksplan for innovasjon og entreprenørskap (2023-2023) UiT
Operasjonalisering av UiTs strategi og ambisjoner innen innovasjon og entreprenørskap.

